पैसेंजर बोले- 100 से ज्यादा लोगों की जान खतरे में डाली; सिंधिया से शिकायत की
अहमदाबाद के रनवे पर इंडिगो के एक प्लेन की लैंडिंग सही नहीं होने से प्लेन रनवे को छूकर वापस टेकऑफ कर गया। इससे पैसेंजर घबरा गए। Indigo plane did not land in the right position, passengers panicked
अहमदाबाद एयरपोर्ट पर इंडिगो का एक प्लेन लैंडिंग के दौरान रनवे को छूकर वापस हवा में उड़ गया। अचानक हुए टेक ऑफ से प्लेन में बैठे यात्री घबरा गए। प्लेन में मौजूद एक पैसेंजर ने कहा कि इससे 100 से ज्यादा यात्रियों की जिंदगी खतरे में आ गई थी।
घटना सोमवार रात 8.45 बजे की है। इंडिगो की फ्लाइट नंबर 6E 6056 चंडीगढ़ से अहमदाबाद के सरदार वल्लभ भाई एयरपोर्ट पर आ रही थी। इसे 9.15 पर रनवे पर उतरना था, लेकिन 8.45 पर ही प्लेन रनवे पर उतरने लगा। पैसेंजर ने बताया कि जैसे ही प्लेन के पहिए जमीन से टच हुए, पायलट ने प्लेन को वापस टेक ऑफ कर दिया। किसी को भी समझ में नहीं आया कि ऐसा क्यों हुआ। हवा में 20 मिनट तक चक्कर लगाने के बाद प्लेन आखिरकार लैंड हुआ।
पैसेंजर ने ट्वीट कर बताई घटना
प्लेन में सवार एक और पैसेंजर तेजस जोशी ने ट्वीट कर घटना के बारे में बताया। उन्होंने कहा, 'आज चंडीगढ़ से अहमदाबाद की उड़ान भरने वाले विमान (6E 6056) अहमदाबाद एयरपोर्ट पर लैंडिंग नहीं कर पाया। विमान रनवे पर पहुंचा और फिर टेक ऑफ कर गया। इससे यात्री डर गए।
लैडिंग की पोजिशन सही नहीं थी
मीडिया रिपोर्ट्स के मुताबिक, पहली लैंडिंग के समय फ्लाइट की पोजिशन सही नहीं थी। इसलिए, एयरपोर्ट के एयर ट्रैफिक कंट्रोलर ने पायलट से प्लेन को तुरंत टेक ऑफ करने और वापस दोबारा से सही तरीके से लैंडिंग करने को कहा। इस दौरान किसी यात्री को चोट नहीं आई।
यात्री ने DGCA और सिंधिया से की शिकायत
इस घटना को लेकर यात्री एक अन्य पैसेंजर डॉ नील ठक्कर ने मंगलवार को इंडिगो, DGCA और सिविल एविएशन मंत्री ज्योतिरादित्य सिंधिया को शिकायत की है। ठक्कर ने शिकायत वाले मेल में बताया है कि उन्होंने लैंडिंग के बाद पायलट से इस बारे में बात की थी। पायलट जगदीप सिंह ने कहा कि ये रुटीन कम्युनिकेशन मामला है और एयरलाइन ने लैंडिंग से पहले ATC से क्लीयरैंस नहीं ली थी। इस पर ठक्कर ने कहा कि ATC की परमिशन के बिना प्लेन ने लैंड करने की कोशिश ही क्यों की।